A rendelet tervezet célja, hogy a hulladékról szóló törvény alapján meghatározza a veszélyes hulladékra és a veszélyes hulladékkal kapcsolatos hulladékgazdálkodási tevékenységekre vonatkozó részletszabályokat, valamint a hulladékminősítés eljárási szabályait.

Az új rendelet megalkotását az indokolja, hogy a veszélyes hulladékra vonatkozó szabályok jelentős hányada a hulladékokról és egyes irányelvek hatályon kívül helyezéséről szóló 2008/98/EK irányelvre tekintettel a Ht.-be került. Miután a környezeti veszélyhelyzetre, a környezetszennyezésre és a környezetkárosodásra vonatkozó rendelkezéseket a környezet védelmének általános szabályairól szóló törvény, a Ht., valamint a környezetkárosodás megelőzésének és elhárításának rendjéről szóló kormányrendelet tartalmazza, e szabályokat a rendeletből a párhuzamos szabályozás elkerülése érdekében szintén törölni szükséges.

Az új rendelet pontosítja és a jelenleginél részletesebben szabályozza a veszélyes hulladék gyűjtésének és szállításának feltételeit, valamint azt, hogy a szállításhoz szükséges szállítási lapon milyen adatokat kell vezetni. A veszélyes hulladék tárolására vonatkozó szabályokat az egyes hulladékgazdálkodási létesítmények kialakításának és üzemeltetésének szabályairól szóló kormányrendelet írja elő.